Kampen mot mobbing og utenforskap

Mobbing i skolen og på skoleveien er dessverre blitt et økende problem.

Det har i flere tiår vært såkalt «nulltoleranse» mot mobbing, men dessverre er det lettere å si enn å fokusere på. Dette gjelder ikke bare i vår kommune, men også i landet for øvrig og det er svært alarmerende. I flere elevundersøkelser er det 7.trinnet som utmerker seg i negativ retning og som bør få ekstra oppmerksomhet.

Mobbing kan føre til utenforskap, at den som mobbes ikke fullfører skolegangen og redusert mental helse.

Det er alle skoleansattes plikt å si ifra til skoleledelsen der det er mistanke om mobbing. U-dir sier at den plikten også gjelder for dem som er inne i skolen i forbindelse med jobben – helsesykepleiere, miljøterapeuter, vaktmester, assistenter m.fl. Det finnes også lærere som mobber elever og det kan være ekstra utfordrende å si ifra om, men som er en selvfølge ikke skal forekomme.

Holdningsarbeid både blant skoleansatte, elever og foreldre er et tema som må følges opp i det daglige, få et sterkere fokus og forankres hos øverste skoleleder. Elevrådene og ungdommenes organisasjoner må også konsulteres i dette arbeidet.

Vefsn SV oppfordrer alle fylkespartier i Nordland til å ta et felles initiativ til sine partier på Stortinget med krav om evaluering av eksisterende antimobbeprogrammer. Videre at det legges opp til at de kontinuerlig oppdateres i forhold til utviklinga, eksempelvis mobbing på sosiale medier.